  Туспуктэм: Руслан Нуриахметов Наталия Сильвестрова Удмуртиысь егитъёс «Тарвида» арт-кластере но «Алтай. Территория развития — 2023» дышетон форуме пыриськыны быгато. Со сярысь Ижкар администрацилэн пресс-службаез ивортӥз. «Алтай. Территория развития — 2023» форуме пыриськон понна куриськонъёсы 30-тӥ оштолэзёзь куто. Гожтӥськыны чӧлсконпусъя луэ. Ачиз форум 28-тӥ куартолэзьысен 2-тӥ инвожоозь Алтай улосвылын Ая ты дорын ортчоз. Ужрадэ 500-лэсь трос адями вуоз. Форуме проектъёсын ужась, эскерон ужен вырись, мерлыко уже но вордскем шаерзэс азинтонэ мыло-кыдо пыриськись 18-35 аресъем егитъёс пыриськыны быгато. 2023-тӥ арын ужрадлэн валтӥсь  темаез «Наставничество» луоз. «Таврида» арт-кластерлэн сменаосыз инвожоысен коньывуонозь Крымын Каспель бухтаын ортчозы. Ужрад быдэс Россиысь  куинь сюрслэсь трос 18-35 аресъем егитъёсты люкалоз. Пусйиськыны чӧлсконпусъя луэ. Егитъёслы дасяськыны Арт-кластерлэн ыстэм муртъёсыз, Удмуртиын «Тавридалэн» амбассадоръёсыз юрттозы. Али соос дышетон ужъюртъёсын егитъёсын пумиськыло но «Тавридалэн» 2023-тӥ арын ӵектосъёсыз, чакланъёсыз но ужрадъёсыз сярысь мадё. «Тавридалэн» туэ куинь валтӥсь темаез: «Только в России», «Ради страны и искусства» но «Нас не отменишь». Ӵектосэ пыриськисьёс кунмылэсь выль  лулчеберет кодзэ лэсьтыны тыршозы. Сменаослэн дышетон программазы, лулчеберет но искусство вылэ сяна, промышленность но тодос удысъёсысь лэчыт ужпумъёс вылэ пыкиськыса радъяськоз. «Тавридалэн» нырысетӥ сменаез 12-тӥ инвожое кутскоз. Тодэ вайытом, Глазкарын творчествоя «Удмуртия заряжает» элькун фестиваль ортчоз. Усьтон ужрадэ Глазкарын вордскем фигуристка, дуннелэн чемпионкаез Елизавета Туктамышева но «Корни» группа пыриськозы. Тегъёс: егитъёс форум Удмуртия  